Curtea de Conturi a constatat 132.746 de nereguli la bugetele locale în perioada ianuarie 2009 - iunie 2017, iar valoarea abaterilor financiar-contabile constatate însumează peste 87,2 miliarde de lei, se arată într-un raport al instituției.

În total, în perioada 2009-2017, Curtea de Conturi a identificat 186.134 cazuri de abateri de la legalitate, în valoare de peste 331,3 miliarde de lei, din care peste 301 miliarde de lei sunt abateri financiar-contabile. De asemenea, circa 11,9 milioane de lei sunt plăți nelegale și 18 milioane de lei — venituri suplimentare.

Printre constatările identificate cu ocazia acțiunilor de audit se află stabilirea eronată a cuantumului unor impozite și taxe, nestabilirea, neevidențierea și neîncasarea în cuantumul și la termenele prevăzute de lege a unor impozite și taxe, neurmărirea încasării veniturilor din impozite și taxe în termenul legal de prescripție, ceea ce a condus la înregistrarea de pierderi patrimoniale, necalcularea obligațiilor accesorii și necomunicarea acestora debitorilor potrivit procedurii instituite de Codul de procedură fiscală, deși în evidența fiscală există debite restante, acordarea nelegală de facilități fiscale la plata unor impozite și taxe, activitățile de previzionare și realizare a veniturilor, precum și cele de planificare a cheltuielilor în raport cu veniturile estimate nu se realizează pe baza unor indicatori de performanță, care să permită o cuantificare a gradului în care s-au îndeplinit activitățile respective, scrie Agerpres.